Selvom politiet i går havde en drone i luften over havneområdet i Randers, er der kun få spor at gå videre med i eftersøgningen på den 19-årige gymnasieelev fra Aalestrup, der forsvandt efter bytur i Randers natten til lørdag. - Vi skal afhøre de sidste vidner i dag, som vi håber kan give os nye spor i sagen. Ellers må vi sige, at der ikke er noget nyt at gå efter, fortæller politikommissær ved Østjyllands Politi, Vagn Martinussen. - Hvis der ikke kommer nyt ind i dag, er jeg bange for, at vi ikke kan gøre så meget mere, siger Vagn Martinussen. Videoovervågning i området omkring Café Smagløs i Randers indikerer, at Thomas Mikkelsen Stralner har bevæget sig mod havneområdet i Randers, og Østjyllands Politi gennemsøgt området. Den 19-årige Thomas Stralner efterlod sin mobiltelefon på diskoteket den nat, og det har derfor ikke været muligt at spore ham den vej igennem.

Referat:
Østjyllands politi er ved at løbe tør for spor i eftersøgning af Thomas Mikkelsen Stralner.